KISKŐRÖS VÁROS POLGÁRMESTERE

ELŐTERJESZTÉS

(sürgősséggel a Képviselő-testület 2012. október 17-i ülésére)

TÁRGY:CSATLAKOZÁS A BURSA HUNGARICA FELSŐOKTATÁSI ÖNKORMÁNYZATI
                ÖSZTÖNDÍJRENDSZER 2013. ÉVI FORDULÓJÁHOZ

A Bursa Hungarica Felsőoktatási Önkormányzati Ösztöndíjrendszer az esélyteremtés érdekében a hátrányos helyzetű, szociálisan rászoruló fiatalok számára kívánja elérhetővé tenni a felsőoktatásban való részvételt.

Az ösztöndíj pályázati rendszerhez önkormányzatunk az elmúlt tizenegy év során csatlakozott, jelenleg 35 fő felsőoktatási hallgató tanulmányait támogatjuk, akik közül négyen „B” tipusú ösztöndíjba részesülnek, vagyis 3x10 hónapon keresztül részesülnek a támogatásban. 

A Bursa Hungarica többszintű támogatási rendszer, amelynek pénzügyi fedezetekén három forrás szolgál: a települési önkormányzat és a megyei önkormányzat által nyújtott önkormányzati ösztöndíjrész, valamint az Emberi Erőforrások Minisztérium által nyújtott intézményi ösztöndíjrész.  

Idén ismét lehetőség van a Bursa Hungarica Felsőoktatási Önkormányzati Ösztöndíjrendszerhez való csatlakozásra. 

Az önkormányzat 2012. évi költségvetésében 663.000,-Ft előirányzatot biztosított a szociálisan rászoruló gyerekek továbbtanulásának támogatására. ( 2013. évben 700.000,-Ft-ot tartok indokoltnak erre a célra fordítani.)

A Bursa Hungarica ösztöndíj megítéléséről, mértékéről és megvonásáról az Egészségügyi és Szociálpolitikai Bizottság egyetértésével a Művelődési, Közoktatási és Sport Bizottság dönt.

A pályázati kiírás szerint támogatásban akkor részesülhet szociálisan rászoruló pályázó, ha a pályázó és pályázóval egy háztartásban élők egy főre jutó havi nettó átlagjövedelme nem haladja meg az öregségi nyugdíj mindenkori legkisebb összegének 150 %-át, azaz 42.750,-Ft, valamint a pályázó és a pályázóval egy háztartásban élők nem rendelkeznek az 1993. évi III. törvény 4. §. (1) bekezdés b) pontja szerinti vagyonnal.

A helyi önkormányzat feladata a pályázat kiírása és a támogatási rendszer – feltételrendszer, folyósított összeg stb. - kidolgozása. A programban résztvevő önkormányzatnak el kell fogadnia az előterjesztés 1. számú mellékletét képező Bursa Hungarica Felsőoktatási Önkormányzati Ösztöndíjrendszer 2013. évi fordulójának Általános Szerződési Feltételeit, valamint biztosítania kell erre a célra azt a meghatározott összeget, melyet havonta folyósítani kíván a kedvező elbírálásban részesülő pályázóknak. A csatlakozásra vonatkozó nyilatkozatot 2012. október 26. napjáig kell eljuttatni az Emberi Erőforrás Támogatáskezelő Bursa Hungarica Felsőoktatási Önkormányzati Ösztöndíjrendszer  részére.  2012. október 26. napjáig kell kiírni az „A” típusú pályázatot a jelenlegi felsőoktatási hallgatók számára, valamint a „B” típusú pályázatot a felsőoktatási tanulmányokat kezdeni kívánók számára. A pályázatok benyújtásának határideje: 2012. november 23.
A hátrányos szociális helyzetű felsőoktatási hallgatók, illetve felsőoktatási intézménybe jelentkező érettségizett fiatalok támogatása fontos feladat, ezért javaslom a Képviselő-testületnek, hogy a határozat-tervezetben foglaltakkal értsen egyet.

Kiskőrös, 2012. október 9.

                                                                                                 Domonyi László sk.

                                                                                                     polgármester

HATÁROZAT-TERVEZET

1.A Képviselő-testület egyetért azzal, hogy az Önkormányzat csatlakozzon az Emberi Erőforrások Minisztérium Bursa Hungarica Felsőoktatási Önkormányzati Ösztöndíjrendszer 2013. évi fordulójához és az 1. számú melléklet szerinti Általános Szerződési Feltételeket elfogadja.

Felelős: polgármester

Határidő: 2012. október 26.

2. A Képviselő-testület a határozat-tervezet 2.és 3.számú melléklete szerinti pályázatot írja ki.

Felelős: polgármester

Határidő: 2012.október 26.

3. A Képviselő-testület kötelezettséget vállal arra, hogy a megítélt havi támogatási összegeket a támogatásban részesített pályázók rendelkezésére bocsátja, a szükséges fedezetet az éves költségvetési rendelet(ek)ben biztosítja.

Felelős: polgármester

Határidő: értelemszerűen

